laion/Wikipedia-Exotic huggingface dataset:
טוארג

הטוארג הם שבטי רועים נודדים המתגוררים בעיקר במדבר סהרה שבצפון אפריקה. בני שבטי הטוארג מכנים עצמם "קל טאמאשק" או "קל טאמג'אק" - דוברי שפת הטאמאשק (אנ'), אימוהח', אימאזאח'ן או אימאשאג'ן (האנשים החופשיים). השם טוארג ניתן להם על ידי מגלי ארצות והיסטוריונים מימי ליאו אפריקנוס[דרוש מקור]. כיום הטוארג נפוצים בעיקר במערב אפריקה. יש להם כתב עתיק אשר שימש אותם במשך מאות שנים אשר נקרא תיפינאג. מקור השם "טוארג" ומשמעותו נידונו רבות. ככל הנראה המילה Twārəg היא כינוי הרבים של Tārgi, שמשמעותה בעבר הייתה "תושב טארגה" - אזור המיוחס לאזור פאזן שבלוב. בני הטוארג לובשים בעיקר גלימות כחולות ולכן מכונים גם האנשים הכחולים. הטוארג הם צאצאי הברברים שחיו באזור של לוב של ימינו. הרודוטוס הזכיר בכתביו עם עתיק באזור זה שנקרא "גרמנטים". עדויות ארכאולוגיות לכך נמצאו בחורבות גרמה. עם זה התפשט אחר כך דרומה אל הסאהל. במשך אלפיים שנה הפעילו הטוארג את מסחר השיירות באמצעות גמלים במדינות שמדרום לסהרה. הם קישרו בין הערים הגדולות של דרום הסהרה לחוף הדרומי של הים התיכון באמצעות חמישה נתיבי סחר מדבריים. הטוארג אימצו את תרבות הנוודות מרועי גמלים ערביים והסתמכו על גמלים כמקור תנועה, מזון ומשאבים. שבויים שנלקחו במהלך פשיטות או מלחמות היו הופכים לעבדים שהיוו את כוח העבודה העיקרי. טרום הפלישה הצרפתית לאפריקה היו שבטי הטוארג מאורגנים במספר קונפדרציות אשר כל אחת מהן כללה כתריסר שבטים. לכל קונפדרציה היה מנהיג מסורתי שנקרא "אמנוקל" שעמד בראש מועצת ראשי השבטים. שמות הקונפדרציות: "קל אחגר", "קל אג'ר", "קל אייר", "אדראר אנ פוגאס", "איוולמדן" ו"קל גרס". בסוף המאה ה-19 התנגדו הקונפדרציות לפלישה הצרפתית למולדתם במרכז הסהרה כחלק מהפרויקט הקולוניאליסטי הצרפתי. החרבות רחבות הלהב של הטוארג לא הצליחו להתמודד עם הנשק הטכנולוגי של הצרפתים ולאחר מספר מקרי טבח משני הצדדים,, הוכנעו הטוארג ואולצו לחתום על אמנה במאלי ב-1905 ובניז'ר ב-1917. בדרום אלג'יריה נתקלו הצרפתים בהתנגדות הגדולה ביותר מקונפדרציית האחגר. האמנוקל, מוסה אק אמאסטאן, נלחם מספר רב של קרבות בהגנה על האזור. לבסוף, הצרפתים הצליחו להשתלט על אדמות הטוארג והקונפדרציות השבטיות פורקו ואורגנו מחדש תחת השלטון הצרפתי. עצמאותן של המדינות האפריקאיות בשנות השישים של המאה ה-20 הביאו לחלוקה מלאכותית של שטחי הטוארג למדינות המודרניות ניז'ר, מאלי, אלג'יריה, לוב ובורקינה פאסו. חברת הטוארג היא היררכית ומחולקת לפי אצולה ואריסות. כל שבט (טוואשט) בנוי ממספר חמולות ומונהג על ידי הצ'יפים המאחדים אותם הנקראים "אמגאר". סדרה של שבטים יכולים להתאגד תחת אמנוקאל וליצור קונפדרציית "קל". עבודת המרעה יוחדה והוגבלה בהתאם למעמד החברתי. האצולה הגבוהה הייתה של לוחמים אריסטוקרטיים אשר ניהלו את הגנת השבטים, את ההתקפות ואת המסחר ארוך הטווח. תחתיהם היו מעמדות הביניים בעלי משלחי היד והמלאכות. בני הטוארג מכסים שטח גדול הכולל את רוב מרכז ומערב המדבר סהרה וחלקו המרכזי של צפון הסאהל. בני הטוארג אינם רואים את הסהרה כמדבר אחד אלא כמדבריות רבים ולכן הוא נקרא על ידם "טינאריוון" (המדבריות). קהינה מדיה וקבצים בנושא טוארג בוויקישיתוף טוארג, באתר אנציקלופדיה בריטניקה (באנגלית) טוארגים, דף שער בספרייה הלאומית "Q&A: Tuareg unrest". BBC. נבדק ב-2008-01-04. "Who are the Tuareg?". Smithsonian Institution. נבדק ב-2007-11-03. ראו Rodd 1926. see Alojali et al. 2003: 656, s.v. "Targa"). "Charles de Foucauld - Sera béatifié à l'automne 2005". אורכב מ-המקור ב-2005-10-23. נבדק ב-2007-11-03.
פגם

האם התכוונתם ל... פגם גנטי – פגם במטען הגנטי המועבר בתורשה פגמים בגבישים – פגמים אשר מפרים את המבנה המחזורי של גביש פגמי תכנון – הסדר נזיקי שמקורו בחוק האחריות למוצרים פגומים פגמי ייצור בדיני נזיקין – פגמים בדיני נזיקים - מוצר פגום העלול לגרום לנזק פיגם מצוי – שיח ממשפחת הפיגמיים פגם (הלכה) – אחד מחמישה חלקי תשלומי הנזק בהלכה.
אבחזיה עילית

אַבְּחַזְיָה עִלִּית (בגאורגית: ზემო აფხაზეთი; באבחזית: Аҧсны хыхьтəи) הייתה חלקה הצפון-מזרחי של אבחזיה שנותר לאחר מלחמת אבחזיה (1992-1993) בשליטת גאורגיה. מספטמבר 2006 ועד לאוגוסט 2008 ישבה הממשלה הגולה של אבחזיה בכפר הראשי צ'חאלתה, אולם מצב זה השתנה עם פלישת רוסיה לקודורי ולמערב גאורגיה באוגוסט 2008, כאשר אבחזיה עילית נכבשה על ידי צבא הממשלה הבדלנית של אבחזיה, ובכך השלימה הממשלה הבדלנית את שליטתה המלאה בכל חלקי אבחזיה. אבחזיה עילית גבלה מצפון בפדרציה הרוסית, ממזרח במחוז הגאורגי סמגרלו וסוואנתי עילית (או במחוז ההיסטורי סוואנתי) וממערב ומדרום בשטחי אבחזיה שנשלטו על ידי הבדלנים האבחזים. מבחינה גאוגרפית כללה אבחזיה עילית את עמק קודורי, רכס צ'חאלתה ומעבר מארוחי (მარუხი) בגבול רוסיה-גאורגיה. אוכלוסיית האזור מנתה בשנת 2002 1,956 איש, רובם סוואנים, קבוצה אתנית של גאורגים. שטח אבחזיה עילית היווה כ-17% מסך שטחה של אבחזיה, ומקומה היה בנקודה אסטרטגית חשובה בגובה. היא קרובה יחסית לבירת המחוז הבדלני, סוחומי, ולערים אחרות. המונח אבחזיה עילית נכנס לשימוש לאחר הצלחת המבצע הגאורגי לייצוב השליטה הגאורגית בקודורי ביולי 2006, והיה בשימוש בעיקר על ידי פקידים רשמיים של גאורגיה והמדיה. אף על פי שלגאורגים לא הייתה שליטה יציבה בעמק קודורי קודם לכן, לא הצליחו הבדלנים האבחזים לכבוש את האזור, ומאז 1994 שלט באזור הלוחם המקומי אמזר קוויציאני, שסולק במבצע המשטרתי ב-2006. כוח המשקיפים של האו"ם בגאורגיה (UNOMIG) נשלח למחוז כדי לפקח על פירוז האזור. ב-27 בספטמבר 2006, ביום השנה ה-13 לנפילת סוחומי לידי הבדלנים האבחזים ובעלי בריתם מצפון הקווקז, שינתה הממשלה הגאורגית את שם האזור לאבחזיה עילית והכריזה עליו כ"מרכז מנהלתי זמני" של אבחזיה והמטה של הממשל דה יורה של אבחזיה. למרות מחאות הבדלנים האבחזים, נחנך באותו יום המשרד החדש של הממשל הגולה על ידי משלחת רמת דרג מטביליסי: נשיא גאורגיה, מיכאיל סאקשווילי, והפטריארך הגאורגי איליה השני. האזור זכה לתוכנית שיקום גדולה שכללה שיקום תשתיות ותגבור שירותי הביטחון. ועדת הבחירות המרכזית של גאורגיה ייסדה את מחוז הבחירה של אבחזיה עילית, דבר שאפשר לתושבים, בפעם הראשונה בהיסטוריה של גאורגיה, להצביע בבחירות לרשויות המקומיות בגאורגיה ב-5 באוקטובר 2006.. ב-12 באוגוסט 2008 השלים צבא אבחזיה את השתלטותו על אבחזיה עילית במהלך פלישת רוסיה לגאורגיה. המערכה באזור אבחזיה החלה עם כיבוש עמק קודורי בתחילה והמשיכה לכיבוש חלקים במערב גאורגיה גופא. בכך השלימו האבחזים את השתלטותם על אזור הרפובליקה האוטונומית הסובייטית הסוציאליסטית של אבחזיה לשעבר. אבחזיה הקטנה הפצצת אבחזיה עילית, 17.5.2007, יוטיוב ‏לראשונה בהיסטוריה הגאורגית אוכלוסיית עמק קודורי תבחר גוף מייצג, אתר ועדת הבחירות המרכזית של גאורגיה, 3.9.2006, (בגאורגית)
רוס

האם התכוונתם ל... גאוגרפיה: רוס (נהר) (Рось) – נהר באוקראינה, יובל ישיר של הדנייפר ים רוֹס – ים שולי עמוק-מים באנטארקטיקה, בין ארץ ויקטוריה לאדמת מארי בירד, המהווה חלק מהאוקיינוס הדרומי רוס (אי) – אי געשי בים רוס, סמוך לאדמת ויקטוריה, באנטארקטיקה רוס (קליפורניה) (אנ') – עיירה בקליפורניה מדף הקרח רוס – מדף הקרח הגדול ביותר באנטארקטיקה שטח חסות רוס (Ross Dependency) – שטח ביבשת אנטארקטיקה שניו זילנד טוענת לשליטה בו; נקרא על שם ג'יימס קלארק רוס, מגלה ים רוס רוּס של קייב (או "נסיכות קייב") – המדינה הסלאבית הראשונה באירופה, ממנה התפתחו מאוחר יותר רוסיה, אוקראינה ובלארוס אמנות: גלנגרי גלן רוס – סרט קולנוע מ-1992 סיגור רוס (Sigur Rós) – להקת רוק איסלנדית בלט רוּס – להקת מחול אחר: רובה רוס (רובה קנדי) – רובה קנדי רוס-M – פרויקט רוסי לפיתוח חללית מאוישת רב שימושית אישים: אלכס רוס – צייר וכותב קומיקס אמריקאי ג'ון רוס ג'ון רוס (קצין צי) – אדמירל סקוטי וחוקר האזור הארקטי, דודו של ג'יימס קלארק רוס ג'ון רוס (כימאי) – כימאי אמריקני שבין השאר ערך מחקר משותף עם אברהם ניצן ג'ון רוס (צ'יף) – צ'יף של שבט הצ'רוקי ג'ון רוס (חוקר ארצות) – חוקר של מרכז אוסטרליה ג'ון רוס (טניסאי) – טניסאי אמריקני ג'יימס קלארק רוס – קצין ים ומגלה ארצות בריטי אשר חקר את הקוטב הצפוני והוביל משלחת לחקר הקוטב הדרומי דיאנה רוס – זמרת, פזמונאית ושחקנית אמריקאית דניס רוס – דיפלומט אמריקאי הנריק רוס – צלם יהודי-פולני וילבור רוס – משקיע אמריקאי ובנקאי לשעבר יוסף רוס – קריקטוריסט ישראלי יופמיה דה רוס – רעייתו השנייה והמלכה הרעיה הראשונה של רוברט השני, מלך סקוטלנד לי רוס – פסיכולוג יהודי-אמריקאי מריון רוס – שחקנית אמריקאית, שהתפרסמה בזכות תפקידה בקומדיית המצבים "ימים מאושרים" נלי טיילו רוס – פוליטיקאית אמריקאית צ'ארלס הנרי רוס – סופר, עורך וקומיקסאי בריטי קתרין רוס – שחקנית אמריקאית רוני רוס – מחלוצות ההיי-טק בישראל. מנכ"לית חברת ההיי-טק "פנורמה" תמר רוס – פרופסור לפילוסופיה ולפילוסופיה יהודית באוניברסיטת בר-אילן רוז אישים ששמם הפרטי הוא רוס
בנימין אלג'ם

בנימין (בני) אלג'ם (באנגלית: Binyamin "Beny" Alagem; נולד ב-1953) הוא יזם ואיש עסקים ישראלי-אמריקאי. בני אלג'ם נולד בישראל בשנת 1953, ושירת בצה"ל כנהג טנק. בשנות ה-70 של המאה ה-20 הקים אביו של אלג'ם, בשיתוף עם אריה גבעוני, את חברת "אלג'ם את גבעוני", שיצרה תנורי חימום הפועלים בגז. אלג'ם היגר לארצות הברית. בשנת 1986 ורכש יחד עם שני שותפים ישראלים-אמריקאים את "פאקרד-בל" האמריקנית, מותג של יצרני טלוויזיות ומכשירי רדיו שהוקם בשנת 1933. הוא פתח חברה חדשה בשם מותג זה שהפכה ליצרן מחשבים-אישיים מוזלים, בדומה לחברת קומודור בראשית אותו עשור. בנוסף, אלג'ם היה הראשון להציע לרוכשי המחשבים תמיכה טלפונית בחינם. החברה נחלה הצלחה, ובשנת 1994 הייתה ליצרן המחשבים הגדול בארצות הברית, והרביעי בגודלו בתבל. אולם, חברת קומפאק החלה לנגוס בנתח השוק שלה באמצעות מחירי היצף, ובתגובה מיזג אלג'ם את פאקרד-בל עם חברת NEC(אנ') היפנית בשנת 1996, ונותר בתפקיד נשיא חטיבה בחברה המאוחדת. בספטמבר 1997 לקה אלג'ם באוטם שריר הלב ושנה לאחר מכן, כשברקע עומדים ההפסדים המאמירים, עזב אלג'ם את החברה. בהצהרה הרשמית על העזיבה היא הוסברה בנסיבות בריאותיות, אך מאוחר יותר סיפר אלג'ם כי הגורם היה אי-הסכמות עם משקיעים ומנהלי החברה האחרים. בינואר 1999 ניסה אלג'ם לשוב אל הענף, ברוכשו את שם המותג AST מחברת סמסונג. AST נמנתה עם חמשת גדולי יצרני המחשבים בראשית שנות התשעים, אך אלג'ם, שתכנן למכור מחשבים-אישיים באופן ישיר ובמחירי רצפה, לא הצליח לשחזר את הצלחותיו משנות השמונים באקלים העסקי הקשה של שנת 1999, ועד לקיץ 2001 התפוגג שמה של AST משוק המחשבים האמריקאי. בדצמבר 2003 רכש אלג'ם את בית-המלון "בוורלי הילטון" מהיזם ואיש הטלוויזיה האמריקאי מרב גריפין. שווי העסקה הוערך ב-130 מיליון דולר. אלג'ם הוסיף להשקיע בנדל"ן ובמגוון מיזמי טלקומוניקציה. בשנת 2004 עמד אלג'ם בראשות קבוצה שניגשה למכרז השליטה בבזק, אך הפסיד לקבוצתו של יזם ישראלי-אמריקאי אחר, חיים סבן. אלג'ם מתגורר בקליפורניה ונחשב למקורב של מי שהיה מושל המדינה, ארנולד שוורצנגר, ואף סייע בארגון ביקורו של האחרון בישראל. אלג'ם משקיע בישראל באמצעות חברת אלקמינו-קפיטל-גרופ שבבעלותו, ונציגו בישראל הוא שאול קוברינסקי. פאקרד בל (מחשבים) כתבה על עזיבת אלג'ם את נק באתר הביזנס ווייר נווית זומר, בני אלג'ם יתמודד במכרז לרכישת השליטה בבזק, באתר ynet, 10 במאי 2004 רוני ליפשיץ, ‏פקארד בל: אמריקאי, אמריקאי, אבל בסוף נגמרה ליפנים הסבלנות, באתר גלובס, 8 ביולי 1998 הרצל לקס, הפניקס תצטרף לקבוצת בני אלג'ם במכרז להפרטת בזק, באתר TheMarker‏, 16 בינואר 2005
פוקר (תעופה)

פוקר (Fokker) הייתה חברה הולנדית לייצור כלי טיס ומוצרי חלל, שנקראה על שם מייסדה אנתוני פוקר. תחילתה של החברה בגרמניה בשנת 1912, והיא עברה להולנד ב-1919. שיא פריחתה היה בשנות ה-20 וה-30 של המאה ה-20, שבהן שלטה בשוק התעופה האזרחית. פוקר פשטה את הרגל בשנת 1996. תחילת דרכה של החברה הייתה כאשר אנתוני פוקר בן ה-20 ייצר את המטוס ההולנדי הראשון שטס בארצו, בשם ספִּין (spin - עכביש). פוקר עבר לברלין, ובה ייסד את חברת Fokker Aeroplanbau. מאוחר יותר עבר לשוורין בחבל פומרניה, שבה ייסד ב-22 בפברואר 1912 חברה בשם Fokker Aviatik GmbH. פוקר החל לצבור הון כאשר מכרה מספר מטוסי "ספין" לממשלת גרמניה. עד מהרה הוקם מפעל על אדמת גרמניה, שהחל בייצור מטוסים עבור חיל האוויר הגרמני. עם פרוץ מלחמת העולם הראשונה, עשתה גרמניה שימוש רב במטוסי הפוקר, וביולי 1915 הגיע לחיל האוויר הגרמני מטוס ה"פוקר איינדקר", שעשה שמות בחילות האוויר של הממלכה המאוחדת וצרפת. ייחודו של מטוס זה היה בשילוב של מקלע שפנדאו כמכונת ירייה של המטוס, שבה ירה הטייס בין להבי המדחף הקדמי. עקרון ההמצאה היה צרפתי, אך הוא היה מגושם ולא יעיל, וכשנפל מטוס צרפתי עם מנגנון זה בשטח גרמניה, למד פוקר את שיטת הפעלתו ושכלל אותה, כך שהירי יהיה מסונכרן עם סיבובי המדחף ולא יגרום לו נזק. פוקר התגאה באוטוביוגרפיה שלו, שמטוסו היה מטוס הקרב המודרני הראשון, בכך שמערכת הירי שלו הייתה משולבת אינטגרטיבית עם שאר מערכות המטוס. הבריטים התקשו להתמודד עם כלי יירוט מסוכן זה, ורק יותר משנה לאחר מכן הצליחו להכניס לזירה מטוסים בעלי יכולת ירי שיכלה להתמודד עם זו של הפוקר. דגמים חדשים של פוקר יצאו בהמשך הדרך, אך חלקם נחשבו לאכזבות והופנו לזירה הרוסית, המאתגרת פחות. לקראת תום המלחמה כבר פינה הפוקר את מקומו במרכז הזירה לטובת מטוסים מתוצרת יצרנים אחרים. לאחר מלחמת העולם הראשונה, עבר מפעלו של פוקר להולנד, וחילות אוויר נוספים רכשו את מטוסיו. בין השאר יוצר הפוקר DC.I, שנרכש על ידי חיל האוויר של הולנד. למטוס היו שתי מכונות ירייה שנשלטו על ידי הטייס, בנוסף לשני רובים שנשלטו על ידי איש צוות נוסף. מטוס שנחשב לטוב במיוחד היה ה-C.V.‎, שבו הוחלפו הכנפיים והמנועים, קלות הטיפול בו שופרה לאין ערוך, וטייסים אהבו לטוס בו עקב נוחות התפעול שלו. מטוס זה שירת ביותר מעשרה חילות אוויר שונים. בתחילת דרכו, בחן חיל האוויר הישראלי את מטוסי הפוקר S-11 אינסטרוקטור כמטוסי אימון. המטוס היה בשימוש בשנים 1952–1953, במקביל למטוסי הסטירמן. המטוס נדחה לבסוף עקב מורכבות מערך המכשירים שלו, מנועו הייחודי ובעיקר כן הנסע שלו שהיה שביר ונטה להתפרק לעיתים קרובות. ב-1953 עברו המטוסים לטייסת הקלה, וב-1954 נמכרו עשרת המטוסים. פוקר איינדקר פוקר DR.I מדיה וקבצים בנושא פוקר בוויקישיתוף אתר האינטרנט הרשמי של פוקר (באנגלית) ענר גוברין, פוקר זה לא משחק, בטאון חיל האוויר
קלנגלה

מחוז קלנגלה (באנגלית, בסוואהילי: Kalangala; מכונה גם: Ssesse, בעברית: ססה) הוא אחד ממחוזותיו האדמיניסטרטיביים של האזור המרכזי במדינת אוגנדה. בדומה למחוזות נוספים במדינה, המחוז נקרא על שם העיר הראשית שלו, קלנגלה. בשנת 1989 עוד היה המחוז נפה במחוז מאסאקה. בשנת 1996 התפצל המחוז והפך למחוז עצמאי. מחוז קלנגלה הוא ארכיפלג בצפון מערב אגם ויקטוריה. הארכיפלג מונה 84 איים הנקראים איי ססה, מתוכם רק 43 איים מיושבים. 4.8% משטח המחוז הם יבשה והשאר מכוסה מים. מכיוון שהמחוז אינו מחובר יבשתית לשאר המדינה, קיים מערך סירות ומעבורות שמאפשר גישה בין המחוז לשאר חלקי המדינה. המחוז גובל במחזות ואקיסו ומפיגי מצפון, במחוז מוקונו מצפון מזרח, בטנזניה מדרום, במחוז ראקאי מדרום מערב, במחוז מאסאקה ממערב ובמחוז קלונגו מצפון מערב. מטה המחוז יושב במחוז ואקיסו. עיר הבירה של המחוז יושבת באי הגדול ביותר במחוז, בוגלה, שגודלו 296 קמ"ר. רוב כלכלת המחוז נשענת על דיג, כאשר דייגי המחוז מהגרים אחרי התזוזות העונתיות של הדגים. ענפי כלכלה מרכזיים נוספים של תושבי המחוז הם תיירות, בזכות החופים השקטים ויערות הגשם הטרופיים של המחוז, המהווים גורם משיכה לתיירים מקומיים וזרים, וחקלאות, בדגש על סחר בעצים. המשק החי במחוז מורכב מעזים, צאן, עופות, ברווזים וחזירים. במחוז קלנגלה יש מזג-אוויר לח. כמות הגשם השנתית היורדת במחוז היא בין 1,125 ל-2,250 מ"מ. עונת הגשמים מגיעה לשיאה בחודשים מרץ עד מאי, ואוקטובר עד נובמבר. קצב גידול האוכלוסייה הוא 6.8% בשנה. בדומה למדינות נוספות ביבשת אפריקה, שכיחות נגיף האיידס במחוז גבוהה, וככה"נ כשליש מתושבי האי נושאים את הנגיף. רחוב במחוז שקיעה בחופי עיר הבירה, קלנגלה סירת דיג הכנת ציוד דיג דגי כסף, מהדגים הנפוצים בשטח הימי של המחוז מדיה וקבצים בנושא קלנגלה בוויקישיתוף אתר האינטרנט הרשמי של קלנגלה מחוז קלנגלה, מדריך התיירות של אוגנדה KALANGALA DISTRICT | Uganda Travel Guide (באנגלית) Population & Culture | Kalangala District, www.kalangala.go.ug (באנגלית) Kalangala | ActionAid, web.archive.org, ‏2016-03-04 (באנגלית)
לאוראסיה

לאוראסיה הייתה תת-יבשת שהתפצלה מיבשת-העל פנגיאה לקראת סוף עידן היורה. לאוראסיה הייתה היבשת הצפונית כאשר גונדוונה הייתה היבשת הדרומית. לאוראסיה כללה את אמריקה הצפונית, אירופה ואסיה למעט תת-היבשת ההודית. לפני כ-140 מיליון שנה התרחש פיצול נוסף בין האזור שהוא כיום אמריקה הצפונית (לאורנטיה) לבין האזור של אירואסיה ונוצר האוקיינוס האטלנטי. לאוראסיה, באתר אנציקלופדיה בריטניקה (באנגלית) ערך זה הוא קצרמר בנושא גאולוגיה. אתם מוזמנים לתרום לוויקיפדיה ולהרחיב אותו.
קבועים טריגונומטריים מדויקים

ייצוג קבועים טריגונומטריים מדויקים על ידי ביטויים מתמטיים שימושי להמרת ביטויים טריגונומטריים לביטויים רדיקלים (ביטויים מהצורה a n {\displaystyle {\sqrt[{n}]{a}}} ). ערכי סינוס, קוסינוס וטנגנס של כפולות 3° ניתנים לפיתוח על ידי זהויות טריגונומטריות מתוך הערכים הידועים של 0°, 30° ו-45°. הרשימה כאן אינה שלמה, כיוון שניתן להמשיך ולחלק כל זווית נתונה לזוויות קטנות ממנה. ערכים נוספים מחוץ לטווח הרשימה ניתן לחשב בקלות על ידי זהויות טריגונומטריות. Constructible Regular Polygons Naming polygons קבועים טריגונומטריים מדויקים, באתר MathWorld (באנגלית)
קתדרה

האם התכוונתם ל... קתדרה (נצרות) – כס מושבו של הבישוף, המוצב בתוך קתדרלה קתדרה (אקדמיה) – משרה מחקרית באוניברסיטה, עליה מופקד פרופסור קתדרה (כתב עת) – כתב עת בנושאי ידיעת הארץ היוצא לאור על ידי יד יצחק בן-צבי
אברהם דורון

אברהם דורון (1929 – 20 ביוני 2021) היה פרופסור לעבודה סוציאלית באוניברסיטה העברית בירושלים. חתן פרס ישראל בחקר העבודה הסוציאלית לשנת תשס"ד (2004). דורון נולד בראדום שבפולין, ניצול שואה שהוריו ואחיו נספו במלחמת העולם השנייה. בשנת 1946 הוא עלה לארץ ישראל וכעבור שנה הצטרף לארגון ההגנה. עם קום המדינה שירת דורון בצה"ל בין השנים 1948–1950, ונטל חלק בקרבות על ירושלים במלחמת העצמאות. לאחר שחרורו הוא הצטרף לבית הספר לעבודה סוציאלית של האוניברסיטה העברית בירושלים והוסמך כעובד סוציאלי (1951). לאחר מכן המשיך דורון בלימודים כלליים בסוציולוגיה ובהיסטוריה (1951–1954), ובשנים 1959–1961 למד באוניברסיטת שיקגו, שאותם סיים כמוסמך במינהל שירותי רווחה. בשנת 1963 הצטרף דורון לסגל בית הספר לעבודה סוציאלית של האוניברסיטה העברית. בשנים 1965–1967 הוא יצא ללימודי דוקטורט בבית הספר הגבוה לכלכלה ולמדע המדינה בלונדון שבאנגליה. עבודת הדוקטורט שלו עסקה בנושא הפן החברתי הנלווה להתפתחות הביטוח הלאומי במדינת ישראל. בשובו לישראל הוא חזר לבית הספר לעבודה סוציאלית והתקדם בו בדרגי ההוראה, בהיותו מרצה בכיר (1973), פרופסור חבר (1978), מנהל בית הספר לעבודה סוציאלית (1979–1981) ופרופסור מן המניין משנת 1989. במקביל הוא הוזמן לשמש פרופסור אורח באוניברסיטת מרילנד (1976–1977, 1989–1990) ובאוניברסיטת טורונטו (1985–1987). דורון עסק בנושא הרווחה והביטוח הלאומי מהשנים הראשונות לקיום המדינה, וצבר ניסיון וידע רב בנושאים אלו. בשנים 1963–1965 הוא היה חבר הוועדה לקביעת צרכיו של נזקק. מאוחר יותר הוא כיהן בוועדה לתכנון חוק ביטוח סיעוד (1980–1983) ושימש יועץ למוסד לביטוח לאומי בנושא חוק הבטחת הכנסה (1977–1979). בשנים מאוחרות יותר היה דורון חבר המועצה לתכנון חברתי שבמשרד ראש הממשלה (1986–1988), חבר הצוות לקידום האוכלוסייה הערבית בשירות הציבורי (1993–1996) וחבר ועדת ההיגוי של המועצה הלאומית לצמצום פערים חברתיים והמלחמה בעוני (1997). בשנת 1970 פרסם עם יונה רוזנפלד וד"ר רפאל מוזס מחקר על האוכלוסייה במחנות הפליטים בגדה המערבית ועזה. בשנת 1987 הוענק לדורון הפרס על שם יצחק קנב לחקר מדיניות הרווחה, ובשנת 1999 הוענק לו אות פאול ברוואלד לשירות מצטיין. דורון היה חתן פרס ישראל לחקר העבודה הסוציאלית לשנת תשס"ד 2004. דורון היה נשוי לחוה לבית בלוי, ולהם בת ובן. בנם הוא פרופסור ישראל (איסי) דורון, משפטן וגרונטולוג, ראש המרכז לחקר ולימוד הזיקנה באוניברסיטת חיפה. נפטר ביוני 2021. עובדים בשכר נמוך וסבסידיות לשכרם, 1976 (עם רפאל רוטר). מדינת הרווחה בעידן של תמורות, הוצאת מאגנס, 1985. בזכות האוניברסליות – האתגרים של המדיניות החברתית בישראל, הוצאת מאגנס, 1992. מדינת הרווחה בישראל, הוצאת אשכולות, 1992 (עם פרופסור רלף קרמר). פרופ' אברהם דורון, באתר פרס ישראל מאמרים של אברהם דורון(הקישור אינו פעיל) באתר "אופקים חדשים" יחיאל לימור, אין פתרון ציוני לבעיית הפליטים, מעריב, 11 בנובמבר 1970
אתר הנופש הפלורידיאני הגדול של דיסני

אתר הנופש הפלורידיאני הגדול של דיסני (באנגלית: Disney's Grand Floridian Resort & Spa) הוא מלון הדגל של אתר הנופש דיסניוורלד. המלון ממוקם בסמוך לפארק השעשועים ממלכת הקסם הסמוכה לאורלנדו במדינת פלורידה שבארצות הברית. המלון נפתח ב-28 ביוני 1988, ובעת פתיחתו נקרא: "אתר הנופש של החוף הפלורידיאני הגדול" (Grand Floridian Beach Resort). בשלהי 1997 שונה שם המלון לשמו הנוכחי. בששת בנייני המלון נמצאים 867 חדרי המלון. שטחו הממוצע של כל חדר הוא כ-37 מ"ר. המלון נבנה בסגנון הוויקטוריאני ונועד לחקות את מבני הנופש שנבנו בשלהי המאה ה-19 והשנים הראשונות של המאה ה-20 לאורך חופי פלורידה (אשר היוו באותה עת חיקוי של מבנה הנופש שנבנו לאורך חופי אנגליה). תוכו של המלון הוא חיקוי של מלון דל קורונאדו שנבנה בסן דייגו שבקליפורניה, ושל מלון בלוויו-בילטמור שנבנה בבלאייר שבפלורידה. מבני המלון נקראים על שם הקיז של פלורידה: סאגו קי, שוגרלוף קי, קונץ' קי, בוקה צ'יקה קי וביג פיין קי. המלון נבנה בסמוך לאתר הנופש הפולינזי של דיסני, לחוף לגונת שבעת הימים המלאכותי (באזור שבו אמור היה להיבנות אתר הנופש האסייתי של דיסני). בשנת 1992 נפתח במלון מרכז כנסים וירידים. במלון ממוקמת המסעדה: "ויקטוריה ואלברט", הקרויה על שם המלכה ויקטוריה, ובעלה אלברט, נסיך סקסה-קובורג-גותה. התפריט במסעדה משתנה מידי ערב, והיא מדורגת על ידי American Automobile Association כמסעדה הטובה ביותר בפלורידה. המסעדה אינה מתירה לילדים מתחת לגיל 10 לסעוד בה. Narcoossee's, מסעדה אחרת במלון ניצבת על מרפסת המאפשרת צפייה במופעי הזיקוקים הנערכים מידי ערב בפארק ממלכת הקסם. במסעדה Park Fare הוצב עוגב שנבנה בפריז בשנת 1909, ונעשה בו שימוש בפארק השעשועים גרנד ראפידס שבמישיגן עד שנת 1955. במלון ממוקמת תחנה של המונורייל המקשרת את האתר לפארקי השעשועים ממלכת הקסם ואפקוט. אוטובוסים מקשרים את המלון ליתר פארקי השעשועים בדיסניוורלד, ומוניות סירה מקשרות את המלון לממלכת הקסם. אתר האינטרנט הרשמי של אתר הנופש הפלורידיאני הגדול של דיסני תיאור המלון באתר AllEarsNet תיאור מסעדת ויקטוריה ואלברט כתבת בעיתון USA today על האיסור על ילדים לסעוד במסעדה.
רוני

האם התכוונתם ל... "רוני" – שיר של להקת "גזוז" אלפבית רוני (רונות) – מערכת אלפבית שהייתה בשימוש בקרב הנורדים באזור סקנדינביה באלף הראשון לספירה ערכת רוני – ערכה המשמשת לירי באקדח תוך אחיזתו במצב יציב כמו בירי בקרבין, מתוצרת חברת CAA Tactical הישראלית אישים: אנדי רוני – איש רדיו וטלוויזיה אמריקאי ויין רוני – כדורגלן אנגלי רוני הברסון פורטדו דה אראוז'ו – כדורגלן ברזילאי, מוכר גם כ"רוני" בלבד מיקי רוני – שחקן אמריקאי רוני דואני – זמרת ישראלית המוכרת גם בכינוי "רוני" שרי רוני – שחקנית אמריקאית רון (פירושונים) אישים ששמם הפרטי הוא רוני
עידו גנדל

עידו גנדל (נולד ב-1977) הוא מייקר, מתרגם, עורך וסופר ישראלי הכותב בעיקר בסוגות המדע הבדיוני והפנטסיה. עידו גנדל הוא בעל תואר ראשון בפסיכולוגיה ובסוציולוגיה ותואר שני בפסיכולוגיה קוגניטיבית מטעם אוניברסיטת תל אביב. הבלוג שלו, "הבייט הלבן", שעוסק בנושאי מייקינג (בעיקר מערכות אמבדד, תיכנות ואלקטרוניקה), פעיל מאז שנת 2012 והוא בין הבלוגים הבודדים בתחום בשפה העברית. סיפוריו הקצרים הופיעו בזירות רבות בסצנת המדע הבדיוני הישראלית, ובכלל זה בשני כתבי העת המקומיים, מרקורי וחלומות באספמיה, וכן בגיליון האיחוד של פנטסיה 2000. בשנת 2007 יצא לאור ספרו הראשון, "ימים באים", בהוצאת רסיס נהרה. הספר הוא אוסף סיפורים קצרים בז'אנר המדע הבדיוני והפנטסיה, והוא היה מועמד לפרס גפן 2008 בקטגוריית ספר המקור. זכה פעמים אחדות בתחרויות כתיבה של האגודה הישראלית למדע בדיוני ולפנטסיה: מקום ראשון בתחרות "מיתוסיפור" 2005 מקום שני (משותף) בתחרות "חלום ליל קיץ" 2007 מקום שלישי בתחרות "מעבר לאדם" 2007 מקום ראשון (משותף) בתחרות "פרס עינת" 2008 גנדל תרגם עבור המהדורה העברית של "סיינטיפיק אמריקן". הוא היה כתב מחשבים וטכנולוגיה בפורטל "נענע 10" וב-Mako, יוצר טור הנונסנס "רובונענע" והקומיקס "דאבל פאנץ' 3D" בערוץ "ג'נענע" של "נענע 10". גנדל נשוי ואב לשלושה. אתר האינטרנט הרשמי של עידו גנדל עידו גנדל, ברשת החברתית LinkedIn רשימת הפרסומים של עידו גנדל, בקטלוג הספרייה הלאומית עידו גנדל, באתר בלי פאניקה עידו גנדל, באתר ISF מיצירתו: מודה אני לא אשאיר אותך לבד מסיבה בטרבלינקה טרגדיה פרס גפן - עדכונים שוטפים